BAZE PODATAKA

*Osnovi baza podataka*

Baza podataka je skup međusobno povezanih podataka koji se odnose na istu temu i skup postupaka kojima se podacima pristupa i kojima se održava stanje baze podataka konzistentnim – valjanim. Dobro isplanirane i napravljene baze podataka olakšavaju rad programeru, npr. ne mora da vodi računa da li je ažurirao sve kopije nekog podatka jer je broj kopija sveden na minimum, a postoji i mehanizam kojim sistem može da ažurira sve potrebne vrednosti.

Nakon svake aktivnosti nad bazom (čitanje podataka, izmena podataka, unos podataka) proverava se stanje baze tj. da li svi podaci zadovoljavaju neke unapred zadate kriterijume.

Za rad sa podacima i za održavanje konzistentnog stanja baze podataka koriste se sistemi za upravljanje bazama podataka DBMS (eng. DataBase Management System). Neki od poznatijih sistema su: MySQL, ORACLE, Microsoft Access.

Glavno mesto u bazama podataka imaju upiti koji omogućavaju izdvajanje podataka iz jedne ili više tabela po zadatom kriterijumu/kriterijumima.

Tokom razvoja sistema baza podataka, nastalo je i nekoliko generacija sistema za upravljanje bazama podataka. Njihova glavna razlika leži u modelu podataka. Najpoznatiji modeli podataka su hijerarhijski, mrežni i relacioni.